b'\n_START_ARTICLE_\nChardonnay\n_START_PARAGRAPH_\nChardonnay on vihre\xc3\xa4 viiniryp\xc3\xa4lelajike, josta tehd\xc3\xa4\xc3\xa4n valkoviini\xc3\xa4. Chardonnay on yksi viljellyimmist\xc3\xa4 ryp\xc3\xa4lelajikkeista. Suurimmat tuottajamaat ovat Yhdysvallat, Ranska, Australia ja Italia, mutta helpon viljelt\xc3\xa4vyytens\xc3\xa4 ja suuren suosionsa vuoksi sit\xc3\xa4 viljell\xc3\xa4\xc3\xa4n k\xc3\xa4yt\xc3\xa4nn\xc3\xb6ss\xc3\xa4 kaikilla viinialueilla._NEWLINE_Geneettisesti Chardonnay on Pinot- ja Gouais Blanc -ryp\xc3\xa4leiden risteym\xc3\xa4. Nimen Chardonnay arvellaan periytyv\xc3\xa4n Ranskan M\xc3\xa2connais-viinialueen samannimisest\xc3\xa4 kyl\xc3\xa4st\xc3\xa4. Ryp\xc3\xa4lelajike tunnetaan my\xc3\xb6s nimill\xc3\xa4 Pinot Chardonnay, Melon Blanc, Aubaine ja Beaunois, mutta n\xc3\xa4it\xc3\xa4 nimi\xc3\xa4 k\xc3\xa4ytet\xc3\xa4\xc3\xa4n nykyisin hyvin harvoin.\n_START_SECTION_\nViinit\n_START_PARAGRAPH_\nChardonnay tuottaa hyvin erilaista viini\xc3\xa4 riippuen kasvualueesta sek\xc3\xa4 viinin tekemiseen k\xc3\xa4ytett\xc3\xa4vist\xc3\xa4 menetelmist\xc3\xa4. Viile\xc3\xa4mm\xc3\xa4ss\xc3\xa4 kasvuymp\xc3\xa4rist\xc3\xb6ss\xc3\xa4 ryp\xc3\xa4le tuottaa raikasta, hapokasta ja usein mineraalista viini\xc3\xa4 (esimerkiksi Ranskan Chablis). L\xc3\xa4mpimiss\xc3\xa4 olosuhteissa viinist\xc3\xa4 tulee raskaampaa ja hedelm\xc3\xa4isemp\xc3\xa4\xc3\xa4 (esimerkiksi Kalifornia). Jopa eri kyliss\xc3\xa4 tuotetut viinit voivat aromiltaan ja ominaispiirteilt\xc3\xa4\xc3\xa4n vaihdella.  _NEWLINE_Monet uudet tuottajat k\xc3\xa4ytt\xc3\xa4v\xc3\xa4t chardonnay-viinin teossa malolaktista k\xc3\xa4ymist\xc3\xa4 sek\xc3\xa4 viinin vanhentamista tammitynnyreiss\xc3\xa4, mik\xc3\xa4 antaa viinille tammisuuden lis\xc3\xa4ksi vaniljan, kerman ja voin aromeja. Tammikypsytys ei ole kovin tavanomaista perinteisill\xc3\xa4 Chardonnay-alueilla, kuten Chablis\xe2\x80\x99ssa. Ter\xc3\xa4stankissa k\xc3\xa4ytetyn chardonnayn tuoksu vivahtaa omenaan, p\xc3\xa4\xc3\xa4ryn\xc3\xa4\xc3\xa4n ja sitrushedelmiin. _NEWLINE_Chardonnay on my\xc3\xb6s yksi samppanjan teossa sallituista ryp\xc3\xa4leist\xc3\xa4. Mik\xc3\xa4li samppanja on tehty t\xc3\xa4ysin Chardonnaysta, sit\xc3\xa4 kutsutaan lis\xc3\xa4nimell\xc3\xa4 blanc de blancs._NEWLINE_Yleens\xc3\xa4 Chardonnayta k\xc3\xa4ytet\xc3\xa4\xc3\xa4n viinin ainoa ryp\xc3\xa4leen\xc3\xa4, vaikkakin samppanjassa sen seuralaisena voi olla Pinot Noir- ja Pinot Meunier -ryp\xc3\xa4leit\xc3\xa4. Chardonnayta sekoitetaan jossain m\xc3\xa4\xc3\xa4rin Semillon-, Chenin Blanc- ja Viognier-ryp\xc3\xa4leiden kanssa.'